ஆத்தூர் வெற்றிலை

ஆத்தூர் வெற்றிலை (Authoor Vetrilai) என்பது இந்திய மாநிலமான தமிழ்நாட்டில் பயிரிடப்படும் ஒரு பாரம்பரிய வெற்றிலை வகையாகும். தமிழ்நாட்டின் தூத்துக்குடி மாவட்டத்தில் ஆத்தூர், இராஜபதி, சொக்கபாலகரை, மாறாந்தலை, வெள்ளக்கோவில், மெலாட்டூர், சேர்ந்தபூமங்கலம், வாழவல்லான், கொற்கை, உமரிக்காடு ஆகிய தொகுதி ஊராட்சிகளில் முக்கியமாகப் பயிரிடப்படுகிறது.

இந்தியப் புவிசார் குறியீட்டின் கீழ், இது "ஆத்தூர் வெற்றிலை" என்று குறிப்பிடப்படுகிறது.

 பெயர் 
ஆத்தூர் வெற்றிலை, இதன் பிறப்பிடமான ஆத்தூர் பகுதியின் பெயரால் அழைக்கப்படுகிறது. "வெற்றிலை" என்பது உள்ளூர் மாநில மொழியான தமிழில் "வெற்றிலை" என்று பொருள். 

 விளக்கம் 
இந்த வெற்றிலை வகையானது நாட்டுக்கொடி, பச்சைக்கொடி, கற்பூரி ஆகிய மூன்று வகைகளில் வருகிறது. "மார்கோ போலோவின் பயணங்கள் (வெனிசு)" என்ற புத்தகம், ஆத்தூர் கிராமத்திலிருந்து வெறும் 10 கி.மீ தொலைவில் அமைந்துள்ள கேல் நகரில் வெற்றிலைப் பயன்பாட்டைக் குறிப்பிடுகிறது. தூத்துக்குடி மாவட்டத்தில் உள்ள ஆத்தூரும் அதன் அருகிலுள்ள பகுதிகளிலும் சுமார் 200 ஹெக்டேர் பரப்பளவில் இந்த வெற்றிலை சாகுபடி செய்யப்படுகிறது. தாமிரபரணி ஆறுதான் முதன்மையான நீர்ப்பாசன ஆதாரமாகும். வெற்றிலை, உணவு, மருத்துவம், சமூக மற்றும் மத நோக்கங்கள் உட்பட வாழ்க்கையின் பல்வேறு அம்சங்களில் குறிப்பிடத்தக்கப் பங்கை வகிக்கிறது. இவை சமூகக் கூட்டங்கள், திருமணங்கள், திருவிழாக்களில் இன்றியமையாத பொருளாகும். ஆத்தூர் மற்றும் அதைச் சுற்றியுள்ள பகுதிகளில் உள்ள பெரும்பாலான மக்கள் வெற்றிலை சாகுபடி மற்றும் அதைச் சார்ந்த தொழில்களையே வாழ்வாதாரமாகக் கொண்டுள்ளனர். ஆத்தூர் விவசாயிகள், 'சக்கை', 'மாத்து', 'ராசி', 'சன்னரகம்' உள்ளிட்ட பல வகையான வெற்றிலைகளைப் பயிரிடுகின்றனர். இருப்பினும், 'சக்கை' மற்றும் 'மாத்து' வகைகளுக்கு அதிகத் தேவை உள்ளது. இந்த வெற்றிலை இந்தியாவில், இந்தோர், செய்ப்பூர், போபால், தில்லி, மும்பை, ஆக்ரா, பெங்களூரு, நெல்லூர், திருவனந்தபுரம் உள்ளிட்ட முக்கிய நகரங்களில் சிறந்த சந்தையைக் கொண்டுள்ளது.

 புவிசார் குறியீடு 
ஆத்தூர் வெற்றிலை, இந்திய அரசின் கீழ் உள்ள புவிசார் குறியீடு பதிவேட்டில் புவிசார் குறியீடு தகுதியினை மார்ச்சு 31, 2023 அன்று பெற்றது. இத்தகுதி நவம்பர் 10, 2030 வரை செல்லுபடியாகும்.

ஆத்தூரைச் சேர்ந்த ஆத்தூர் வட்ட வெற்றிலை விவசாயிகள் சங்கம், 'ஆத்தூர் வெற்றிலை'யின் புவிசார் குறியீடு பதிவை முன்மொழிந்தது. நவம்பர் 2020-இல் விண்ணப்பத்தைத் தாக்கல் செய்த பிறகு, 2023ஆம் ஆண்டில் சென்னையில் உள்ள புவியியல் குறியீட்டுப் பதிவேட்டால் வெற்றிலைக்குப் புவிசார் குறியீடு வழங்கப்பட்டது. இதனால் "ஆத்தூர் வெற்றிலை" என்ற பெயர் இப்பகுதியில் பயிரிடப்படும் வெற்றிலைக்கு மட்டுமே பிரத்தியேகமாக வழங்கப்பட்டது. இதன் மூலம் இது தமிழ்நாட்டிலிருந்து புவிசார் குறியீடு பெற்ற முதல் வெற்றிலை வகையாகவும், தமிழ்நாட்டிலிருந்து புவிசார் குறியீடு பெற்ற 53வது வகைப் பொருளாகவும் ஆனது.

புவியியல் பதிவேட்டால் வழங்கப்படும் மதிப்புமிக்க புவியியல் அடையாளம், ஒரு தயாரிப்பு தனித்துவமான குணங்களைக் கொண்டுள்ளது, பாரம்பரிய உற்பத்தி முறைகளைப் பின்பற்றுகிறது, அதன் புவியியல் தோற்றத்தில் வேரூன்றிய நற்பெயரைப் பெற்றுள்ளது என்று சான்றளிக்கிறது.

இதனையும் காண்க
 புவிசார் குறியீடு பெற்றுள்ள தமிழ்நாடு பொருட்களின் பட்டியல்

 மேற்கோள்கள் 

பகுப்பு:புவிசார் குறியீடு பெற்ற தமிழ்நாட்டுப் பொருட்கள்
பகுப்பு:தமிழ்நாட்டில் வேளாண்மை
பகுப்பு:தமிழ்நாட்டுப் பொருளாதாரம்
பகுப்பு:தமிழர் சமையல்
பகுப்பு:இந்திய உணவுகள்